Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase registreerimistaotluse avaldamine

(2021/C 400/06)

Vastavalt Euroopa Parlamendi ja nõukogu määruse (EL) nr 1151/2012 (1) artiklile 51 annab käesoleva dokumendi avaldamine õiguse esitada muutmistaotluse suhtes vastuväiteid kolme kuu jooksul alates käesoleva dokumendi avaldamise kuupäevast.

KOONDDOKUMENT

„Bračko maslinovo ulje“

ELi nr: PDO-HR-02599 – 18. märts 2020

KPN (X) KGT ( )

1. Nimetus:

„Bračko maslinovo ulje“

2. Liikmesriik või kolmas riik

Horvaatia

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Punktis 1 esitatud nimetusele vastava toote kirjeldus

Turule laskmisel peab toode „Bračko maslinovo ulje“ [Brači oliiviõli] olema järgmiste füüsikalis-keemiliste ja organoleptiliste omadustega:

— vabad rasvhapped: ≤ 0,6 %

— peroksiidarv ≤ 15 mEq O2/kg

— K270 ≤ 0,22

— Fenooli kogusisaldus > 300 mg/kg õli

— värskete oliivide, oliivilehtede/rohu aroom (puuviljasuse mediaan ≥ 3)

— tervislike ja värskete oliivide maitse, mille mõrudus- ja teravusintensiivsus on järgmised: mõruduse mediaan: ≥ 3; teravuse mediaan: ≥ 3.

— Toode „Bračko maslinovo ulje“ peab olema igasuguste organoleptiliste defektideta; positiivsete organoleptiliste omaduste mediaanide summa peab olema ≥ 10.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toode „Bračko maslinovo ulje“ on toodetud kohalikust oliivisordist „Oblica“, mille sisaldus peab olema vähemalt 80 %. Kasutada võib ka teisi sorte, kuid nende sisaldus õlis „Bračko maslinovo ulje“ ei tohi olla üle 20 %. Kõik toote „Bračko maslinovo ulje“ tootmiseks kasutatavad oliivid peavad pärinema registreeritud oliivisaludest, mis asuvad koonddokumendi punktis 4 osutatud tootmispiirkonnas.

Sordi „Oblica“ oliivid kuuluvad segaomadustega oliivide rühma. Viljade õlisisaldus on 17–22 %.

3.4. Täpsustage tootmise erietapid, mis peavad toimuma määratletud geograafilises piirkonnas

Kõik toote „Bračko maslinovo ulje“ tootmisetapid:

1) oliivikasvatus,

2) oliivide koristamine ja transport,

3) oliividest õli valmistamine,

4) õli säilitamine,

peavad toimuma punktis 4 osutatud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toode „Bračko maslinovo ulje“ lastakse turule pakendis, mis on valmistatud õli suhtes inertsest materjalist: anumad, mis on valmistatud tumedast klaasist, tumedast plastist, metallist või keraamilisest materjalist ja mille sisepinnal on toiduga kokkupuutuv materjal vastavalt kohalduvatele õigusaktidele. Tootjad võivad vabalt valida villimisettevõtte, mida nad peavad oma professionaalse hinnangu põhjal parimaks.

Toode „Bračko maslinovo ulje“ on tundlik välismõjude (valguse, temperatuuri ja õhu) suhtes, seetõttu tuleb vältida kõiki tegureid, mis võivad enne pakendamist õli omadusi kahjustada.

3.6. Sellise toote märgistamise erieeskirjad, millele registreeritud nimetus viitab

Toote „Bračko maslinovo ulje“ turuleviimisel mis tahes tüüpi pakendites peab nimetus „Bračko maslinovo ulje“ kirja suuruse, tüübi ja värvi (tüpograafia) poolest muust tekstist selgelt eristuma. Tootja pealiskirja suurus ei tohi ületada 70 % toote nimetuse suurusest.

4. Geograafilise piirkonna täpne määratlus

Toodet „Bračko maslinovo ulje“ võib toota ainult Brači saarel. Haldusalaselt kuulub Brači saar Spliti-Dalmaatsia maakonda ja saarel on Supetari linn ning Postira, Pučišća, Selca, Boli, Nerežišća, Milna ja Sutivani omavalitsused. Saart eraldab põhjas mandrist Brači kanal, läänes Šolta saarest Splitska vrata väin ja lõunas Hvari saarest Hvari kanal.

5. Seos geograafilise piirkonnaga

Toote „Bračko maslinovo ulje“ spetsiifilisi keemilisi ja organoleptilisi omadusi mõjutavad mitmed tegurid, näiteks Brači – Aadria mere kõrgeima saare – geoloogilised ja kliimatingimused, määratletud tootmispiirkonnas hästi kasvava põlise „Oblica“ oliivisordi ülekaal ja Brači saare oliivikasvatajate oliivipuude kasvatamise ja viljadest oliiviõli valmistamise oskused.

Brač on Aadria mere kõrgeim saar (778 m) ja selle kogupindala on 395 km2. Saarel on kolm erinevat geomorfoloogilist piirkonda: madalamal asuv rannikuvööde (maksimaalne kõrgus 170 m), keskplatoo (kuni 400 m) ja kõrgemal asuv mägipiirkond. Köppeni kliimaklassifikatsiooni järgi kuulub Brači rannikuvöönd Csa kliimatüüpi, mida iseloomustavad kuivad kuumad suved ja lühikesed pehmed talved ning mida tuntakse ka oliivikasvatuskliimana. Keskmine temperatuur on jaanuaris ja veebruaris 8–8,4 °C, juulis ja augustis 25,4–25,7 °C. Brač asub Aadria mere päikesepoolsemas osas, kus päike paistab aastas umbes 2 600 tundi. See soodustab oliivide kasvatamist, mis vajavad palju päikesepaistet, eriti viljade küpsemise ja nendesse õli kogunemise perioodil. Keskmine sademete hulk juulist septembrini on juulis 18,7 mm, augustis 30,4 mm ja septembris 81,2 mm, mistõttu suureneb fenooliühendite osakaal, sest oliivipuud ei saa viljade valmimise ajal palju vett. Need Brači saarele omased kliimategurid, eelkõige kõrge temperatuur, UV-kiirgus ja vähene sademete hulk, põhjustavad keskkonnastressi, mis soodustab oliivipuude sekundaarset ainevahetust ja määratleb punktis 3.2 kirjeldatud toote „Bračko maslinovo ulje“ spetsiifilised keemilised ja organoleptilised omadused.

Selleks, et muuta haritava maa pindala võimalikult suureks, puhastasid, kaevasid ja väetasid kohalikud elanikud looduses esinevaid maatükke. Terrassid on traditsiooniliselt olnud inimeste peamine maapinna kujundamisviis, mille abil luua uusi haritavaid alasid. Maapinda lõigates ja terrasse ehitades on inimene vähendanud tootmispinda, kuid säilitanud sellega viljaka pinnase ja loonud võimaluse maad harida. Sel viisil haritud muld sobib kõige paremini oliivide kasvatamiseks ning Brači saare oliivisalud asuvad terrassidel.

Oliivipuud on Brači saarel kasvanud juba üle 2 000 aasta. Kuna oliivid on ajalooliselt olnud Brači saare tähtsaim põllukultuur, on neist saanud sümbol saare jaoks, mille kõige olulisem oliivisort – „Oblica“ – on maailma oliivisortide kataloogis nimetusega „Bračka“ [Brači saare oliiv]. Brači saare elanikud on kohandanud oma elukeskkonna oliivikasvatuse järgi ja valinud parimaks oliivisordiks „Oblica“. Istutamise ja metsikutele oliivipuudele pookimise teel on see muutunud saare peamiseks sordiks, mis moodustab üle 80 % toote „Bračko maslinovo ulje“ tootmiseks kasutatavatest oliividest.

Sort „Oblica“ on valitud Brači saare peamiseks sordiks, kuna see reageerib soodsalt keskkonnastressile (kõrge temperatuur ja veepuudus) just sellepärast, et sellistes tingimustes suureneb sordi „Oblica“ oliivide valmimise ajal fenooliühendite osakaal, määratledes nii õli „Bračko maslinovo ulje“ tüüpilised organoleptilised omadused.

Toote „Bračko maslinovo ulje“ eripära on selle väga hea kvaliteet. Toote „Bračko maslinovo ulje“ füüsikalis-keemiliste ja organoleptiliste omaduste analüüsid näitavad, et tegemist on esimese külmpressi oliiviõliga, milles on vähe vabu rasvhappeid (≤ 0,6 %) ja vähene peroksiidisisaldus, värskete oliivide ja oliivilehtede/rohu aroom, mille puuviljasuse mediaan on ≥ 3 ning tasakaalustatud mõrudus ja teravus järgmiste väärtustega: mõruduse mediaan ≥ 3, teravuse mediaan ≥ 3. Toode „Bračko maslinovo ulje“ on igasuguste organoleptiliste defektideta; positiivsete organoleptiliste omaduste mediaanide summa on 10 või suurem.

Need toote „Bračko maslinovo ulje“ organoleptilised omadused tulenevad suurest fenooliühendite sisaldusest, mis on oliiviõli kvaliteeti ja selle oksüdatiivset stabiilsust mõjutavad looduslikud antioksüdandid. Fenooliühendite osakaal ja koostis sõltuvad põllumajanduslikest, kliima-, pinnase ja tehnoloogiaga seotud teguritest, nagu oliivisort, kliimatingimused, viljade küpsusaste ja tootmisprotsess. „Bračko maslinovo ulje“ fenooliühendite üldkogus on suurem kui 300 mg / kg õli kohta.

Toote „Bračko maslinovo ulje“ eripära mõjutavad kõige rohkem sellised inimesest sõltuvad tegurid nagu koristusaja valik, oliivide transportimise ja õliks töötlemise viis ning säilitustingimused. Saagi koristamine Bračil algab septembri lõpus või oktoobri alguses, kui oliivipuu viljad on alles hakanud tumedamaks tõmbuma ja on endiselt kõvad, ning seetõttu on neid parem õlitehasesse transportida. Sellise küpsusastmega oliividest saab oluliselt vähem õli, kuid see tagab toote „Bračko maslinovo ulje“ väga hea kvaliteedi. Lühike ajavahemik koristamise ja töötlemise vahel, hoolikas transportimine ja kindel oliivide töötlemisprotsess, mille jooksul peab oliivipasta temperatuur jääma alla 27 °C, mõjutavad soodsalt toote „Bračko maslinovo ulje“ spetsiifilisi keemilisi ja organoleptilisi omadusi. Tänu headele säilitamistingimustele säilitab õli need omadused kuni müümise ja tarbimiseni. Uuringud on näidanud, et selline õlitootmisviis annab tootele „Bračko maslinovo ulje“ selle eripära, näiteks väikese vabade rasvhapete sisalduse ja madala peroksiidiväärtuse, suure fenooliühendite kogusisalduse, tasakaalustatud mõruduse ja teravuse ning esiletungiva puuviljasuse.

Toode on saanud ja saab senini arvukalt kvaliteediauhindu ja seda tänu oliiviõli „Bračko maslinovo ulje“ katkematule tootmisele alates 16. sajandist ning põllumajandustehnika ja oliividest õli valmistamise tehnoloogia pidevale viimistlemisele.

Kokkuvõtteks võib öelda, et eespool nimetatud geograafilise piirkonna eriomaduste ja nendest tulenevate inimtegurite vastastikmõju, valdavalt kasutatava „Oblica“ sordi oliivide geneetilised omadused ja kohastumine keskkonnatingimustega mõjutavad otsustavalt toote „Bračko maslinovo ulje“ spetsiifilisi füüsikalis-keemilisi ja organoleptilisi omadusi.

Viide tootespetsifikaadi avaldamisele

(Viitemääruse artikli 6 lõike 1 teine lõik)

https://poljoprivreda.gov.hr/UserDocsImages/dokumenti/hrana/zoi-zozp-zts/dokumenti-zoi-zozp-zts/SPECIFIKACIJA_BRACKO_MASLINOVO_ULJE.pdf

(1) ELT L 343, 14.12.2012, lk 1.